**ΕΠΙΤΡΟΠΗ CCBE**

**FUTURE OF THE LEGAL PROFESSION AND LEGAL SERVICES**

**ΔΙΑΔΙΚΤΥΑΚΗ ΣΥΝΕΔΡΙΑΣΗ 18ης ΜΑΪΟΥ 2021**

Στη συνεδρίαση της 18ης Μαΐου 2021, στην οποία συμμετείχαν 24 άτομα, με συμμετοχή από την Ελληνική Αντιπροσωπεία του Στάθη Μίχου και της Ηλιάνας Κωστή, τα κύρια θέματα της ατζέντας ήταν:

1. Σχολιασμός της δημοσιευθείσας πρότασης Κανονισμού για την τεχνητή νοημοσύνη (ΤΝ) από την Ευρωπαϊκή Επιτροπή: Ο Κανονισμός προβλέπει μεταξύ άλλων, την κατηγοριοποίηση εφαρμογών ΤΝ αναλόγως του ρίσκου από τη χρήση τους. Ορισμένες εφαρμογές θεωρούνται μη αποδεκτού ρίσκου, άλλες υψηλού και άλλες περιορισμένου ή ελάχιστου ρίσκου, με αντίστοιχες προβλέψεις για κάθε κατηγορία. Οι εφαρμογές για την Δικαιοσύνη και την τήρηση του Νόμου θεωρούνται υψηλού ρίσκου. Ο Κανονισμός προβλέπει και Πανευρωπαϊκό Όργανο εποπτείας του και υψηλά πρόστιμα για μη συμμόρφωση. Κατά τη συνεδρίαση συμφωνήθηκε η δημιουργία μίας ειδικής ομάδας (task force) η οποία θα αποτελείται από μέλη διαφορετικών επιτροπών και η οποία θα συνεργαστεί προκειμένου να κατατεθεί η τοποθέτηση του CCBE στην Ευρωπαϊκή Επιτροπή έως τις 6/7.

Ως προς την πρόταση του Κανονισμού σχολιάστηκαν τα ακόλουθα:

1. Ως προς το α. 8 του Παραρτήματος ΙΙΙ, ήτοι ως προς τα υψηλού ρίσκου συστήματα τεχνητής νοημοσύνης τα οποία χρησιμοποιούνται στη δικαιοσύνη και τις δημοκρατικές διαδικασίες, συζητήθηκε εάν το άρθρο αφορά σε συστήματα που υποβοηθούν ή σε συστήματα που λαμβάνουν την απόφαση για λογαριασμό του δικαστή. Η ελληνική αποστολή, μέσω της κ. Κωστή, τοποθετήθηκε ως προς το ζήτημα υποστηρίζοντας ότι όσον αφορά στη δικαιοσύνη η τεχνητή νοημοσύνη είναι ένα υποβοηθητικό εργαλείο με τον ανθρώπινο δικαστή να είναι απαραίτητος ως προς τη συνολική θεώρηση εκάστης υπόθεσης, λαμβανομένης υπ’όψιν και της χρήσης υποβοηθητικών συστημάτων στις Η.Π.Α. τα οποία έχει αποδειχθεί ότι εμπεριέχουν προκατάληψη στο αποτέλεσμά τους. Τόνισε, επίσης, ότι απαιτείται μεγάλη προσοχή ως προς το «συγκεκριμένο σύνολο γεγονότων» επί του οποίου ένα σύστημα τεχνητής νοημοσύνης λαμβάνει απόφαση καθώς όσον αφορά στη διαδικασία ενώπιον της δικαιοσύνης αυτό δύναται να αλλάξει πολλές φορές, τοποθέτηση με την οποία συμφώνησε και ο παριστάμενος Αντιπρόεδρος της CCBE.
2. ii. Ως προς το α. 6 του Παραρτήματος 3 ως προς τα υψηλού ρίσκου συστήματα τεχνητής νοημοσύνης τα οποία χρησιμοποιούνται για την επιβολή του νόμου, τονίστηκε ότι υφίσταται κίνδυνος να νομιμοποιηθούν πρακτικές που θέτουν σε κίνδυνο τα θεμελιώδη ανθρώπινα δικαιώματα.
3. iii. Ως προς το α. 5 της πρότασης του Κανονισμού σχετικά με τις απαγορευμένες πρακτικές συζητήθηκε εάν θα πρέπει να συμπεριληφθεί και η απαγόρευση της λήψης αποφάσεων από την τεχνητή νοημοσύνη καθώς και η απαγόρευση ανάπτυξης συστημάτων από ιδιωτικές επιχειρήσεις τα οποία προορίζονται για χρήση από την δικαιοσύνη ή τις Αρχές και
4. iv. Ως προς το α. 13 σχετικά με τη διαφάνεια στην τεχνητή νοημοσύνη συζητήθηκε η ανάγκη να διαφυλαχθεί το δικαίωμα υπεράσπισης των κατηγορουμένων. Η ελληνική αποστολή, μέσω της κ. Κωστή, τοποθετήθηκε λέγοντας ότι η διαφάνεια και η επεξηγησιμότητα των συστημάτων τεχνητής νοημοσύνης μπορούν να επιτευχθούν έως ένα βαθμό μόνο, εξαιτίας του προβλήματος του μαύρου κουτιού, ήτοι της αδυναμίας επεξήγησης του τρόπου που το σύστημα κατέληξε σε ένα αποτέλεσμα.

Παρόμοιες προβληματικές αναπτύχθηκαν και την επομένη, 19.5.2021, στην κοινή συνεδρίαση των επιτροπών Πληροφορικής Τεχνολογίας (ΙΤ) και Παρακολουθήσεων (Surveillance), στην οποία συμμετείχαν επίσης οι Η.Κωστή και Σ.Μίχος καθώς και ο Α. Αναγνωστάκης.

1. Προσχέδιο εγγράφου σχετικά με την επίδραση της τεχνητής νοημοσύνης στην παροχή των νομικών υπηρεσιών: η ελληνική αποστολή, μέσω του κ. Μίχου, συνέταξε παρατηρήσεις επί του προσχεδίου, οι οποίες είναι προς αποστολή στην Επιτροπή.
2. Σχέδιο δράσης για δικαιοσύνη με τη χρήση τεχνολογικών εργαλείων: υφίστανται πέντε υποομάδες οι οποίες εργάζονται σχετικά με την ψηφιακή ταυτότητα/υποβολή στο δικαστήριο, τη διαχείριση της υπόθεσης έως την ακρόαση, την ακρόαση μέσω βίντεο, τη σύσκεψη μέσω ψηφιακών εργαλείων και τη λήψη της απόφασης. Οι σχετικές μελέτες/προτάσεις θα αποσταλούν πριν από την επόμενη συνάντηση, η οποία θα λάβει χώρα στις 15/6.
3. Μελέτη της Ευρωπαϊκής Επιτροπής σχετικά με τον ψηφιακό αυτοματισμό στις επαγγελματικές υπηρεσίες. Η Επιτροπή EU Lawyers θα συντάξει επιστολή με σχολιασμό της μελέτης προς αποστολή στην Ευρωπαϊκή Επιτροπή. Σχόλια δύνανται να κατατεθούν έως 26/5/2021.